b'\n_START_ARTICLE_\nAteistien osuus v\xc3\xa4est\xc3\xb6st\xc3\xa4\n_START_SECTION_\nMaailmanlaajuisia kyselyj\xc3\xa4\n_START_PARAGRAPH_\nBBC:n vuonna 2004 kymmeness\xc3\xa4 eri maassa tekem\xc3\xa4ss\xc3\xa4 kyselyss\xc3\xa4 tutkituissa maissa v\xc3\xa4est\xc3\xb6st\xc3\xa4 keskim\xc3\xa4\xc3\xa4rin 17\xc2\xa0% on uskonnottomia. Eniten uskonnottomia oli Britanniassa (39\xc2\xa0%). Yhdysvaltain v\xc3\xa4est\xc3\xb6st\xc3\xa4 10\xc2\xa0% oli uskonnottomia._NEWLINE_AP/Ipsos teki vuonna 2005 kyselyn kymmeness\xc3\xa4 maassa. Teollisuusmaista eniten uskonnottomia oli Etel\xc3\xa4-Koreassa (41\xc2\xa0%) ja Ranskassa (35\xc2\xa0%) ja v\xc3\xa4hiten Italiassa (5\xc2\xa0%) ja Yhdysvalloissa (6\xc2\xa0%)._NEWLINE_Vuoden 2008 ARIS-tutkimuksen mukaan Yhdysvalloissa uskonnottomien m\xc3\xa4\xc3\xa4r\xc3\xa4 on kasvanut. Vuonna 1990 uskonnottomia oli 14\xc2\xa0331\xc2\xa0000 ihmist\xc3\xa4 eli 8,2\xc2\xa0% v\xc3\xa4est\xc3\xb6st\xc3\xa4, vuonna 2001 29\xc2\xa0481\xc2\xa0000 ihmist\xc3\xa4 eli 14,1\xc2\xa0% v\xc3\xa4est\xc3\xb6st\xc3\xa4 ja vuonna 2008 34\xc2\xa0169\xc2\xa0000 ihmist\xc3\xa4 eli 15\xc2\xa0% v\xc3\xa4est\xc3\xb6st\xc3\xa4. Agnostikkoja vuonna 2008 Yhdysvalloissa oli 1\xc2\xa0985\xc2\xa0000 ihmist\xc3\xa4 eli 0,9\xc2\xa0% v\xc3\xa4est\xc3\xb6st\xc3\xa4 ja ateisteja 1\xc2\xa0621\xc2\xa0000 ihmist\xc3\xa4 eli 0,7\xc2\xa0% v\xc3\xa4est\xc3\xb6st\xc3\xa4. Pew Research Center -tutkimuslaitoksen vuonna 2014 tekem\xc3\xa4n tutkimuksen mukaan Yhdysvalloissa uskonnottomien m\xc3\xa4\xc3\xa4r\xc3\xa4 on noussut. Vuonna 2007 uskonnottomia oli 16,1 prosentia v\xc3\xa4est\xc3\xb6st\xc3\xa4, joista agnostikkoja oli 2,4 prosenttia ja ateisteja 1,6 prosenttia. Vuonna 2014 uskonnottomia oli 22,8 prosentia v\xc3\xa4est\xc3\xb6st\xc3\xa4, joista agnostikkoja oli 4,0 prosenttia ja ateisteja 3,1 prosenttia.\n_START_SECTION_\nTutkimusmenetelmien ongelmia\n_START_PARAGRAPH_\nAteismin tai uskonnollisuuden mittaaminen on hankalaa. Kyselytutkimuksissa jo pelk\xc3\xa4st\xc3\xa4\xc3\xa4n esitetyn kysymyksen sanamuoto voi vaikuttaa merkitt\xc3\xa4v\xc3\xa4sti tulokseen. Lis\xc3\xa4ksi monissa tutkimuksissa kysyt\xc3\xa4\xc3\xa4n, ovatko he \xe2\x80\x9dateisteja\xe2\x80\x9d tai \xe2\x80\x9dagnostikkoja\xe2\x80\x9d. T\xc3\xa4m\xc3\xa4 voi olla harhaanjohtavaa, koska n\xc3\xa4iden k\xc3\xa4sitteiden merkitys tulkitaan eri tavoin ja jotkut voivat sanoa olevansa sek\xc3\xa4 ateisteja ett\xc3\xa4 agnostikkoja. Useat tutkimukset pyrkiv\xc3\xa4t vain mittaamaan uskonnottomien ihmisten lukum\xc3\xa4\xc3\xa4r\xc3\xa4\xc3\xa4.'